**Chérif Macky Sall** (fødd 11. desember 1961) er ein senegalesisk politikar som var president i Senegal frå 2. april 2012 til 2. april 2024.

Liv og virke
------------

### Bakgrunn

Macky Sall vart fødd i byen Fatick sentralt i Senegal. Han er utdanna ingeniør ved universitet i Dakar, og Det franske petroleumsinstituttet (Institut Français du Pétrole). Sall var tidleg politisk aktiv, og støtta Abdoulaye Wade og det liberale partiet hans, Parti Démocratique Sénégalais (*Det senegalesiske demokratiske partiet*, PDS), ved vala i 1983 og 1988. Utover 1990-talet steig han i gradene i partiet, og var ein avgjerande bidragsytar ved valet i 2000. Sall vart etter kvart minister for gruver, energi og hydraulikk frå mai 2001 til august 2003, og innanriksminister frå august 2003 til april 2004. Han har òg vore ordførar i Fatick 2002–2008 og 2009–2012.

### Statsminister og president i parlamentet

Den 21. april 2004 erstatta han Idrissa Seck som statsminister. Denne stillinga hadde han til 19. juni 2007. Etter parlamentsvalet same år tok han over som president i parlamentet. Han fall seinare i unåde hjå president Wade, etter å ha ynskt å etterforska sonen til presidenten, Karim Wade, for misbruk av offentlege middel. Sall trakk seg seinare frå PDS, og skipa eit nytt parti Alliance Pour la République (*Alliansen for republikken*).

Macky Sall siglde opp som den viktigaste opposisjonskandidaten i 2012-valet. I strid med grunnloven stilte Abdoulaye Wade til ein tredje valperiode. Etter ein svært valdeleg valkamp ende både Wade og Sall til topps i fyrste valrunde. Likevel, sidan ingen av kandidatane fekk fleirtal måtte det avgjerast i ein ytterlegare valrunde. Resten av opposisjonskandidatane støtta Macky Sall, som vann med 65,8 prosent av røystene.

### President

Presidentperioden til Sall har vore prega av institusjonelle reformer, tiltak for å auka økonomisk vekst, og antikorrupsjon. Fyrste del av den overordna strategien til Sall, «Plan Sénégal Emergant», byrja i 2014, med fokus på blant anna infrastruktur, landbruk og turisme. I folkerøystinga i mars 2016 vart 15 endringar av grunnloven vedteke. Den viktigaste var å redusera embetsperioden til presidenten frå sju til fem år. Sall hadde lova å gjera dette i sin fyrste periode, men etter at det senegalesiske grunnlovsrådet meinte dette ville vera i strid med grunnloven, gjeld reduksjonen berre frå presidentperioden som byrjar i 2019. I parlamentsvalet i juli 2017 fekk Macky Sall og hans koalisjon 125 av 165 mandat i parlamentet. Valet var prega av usikkerheit, eit rekordstort felt med 47 vallister, og administrative problem.

### Klander

Avgjerda til Sall om å ikkje redusera fyrste valperiode til fem år har vorte møtt med mykje misnøye, sidan dette var hans viktigaste valløfte. Ei anna sterkt kritisert reform er opprettinga av det rådgjevande organet *Haut Conseil pour les Collectivités Territoriales*. Den nye institusjonen skal bistå styresmaktene i desentraliseringsspørsmål. Dette har vorte sett på som kostbart og ikkje minst ein mogleik for Sall å kompensera politiske allierte med godt betalte posisjonar, spesielt sidan presidenten vel 70 av 150 medlemer. Antikorrupsjonstiltak har ført til pågripingar, blant anna av Karim Wade og ordføraren i Dakar, Khalifa Sall. Dette vert av mange sett på som eit våpen for å kvitta seg med politiske rivalar.

I februar 2024, same månad som presidentvalet skulle føregå, valde Sall å utsetja valet med fleire månader. Dette forårsaka sterke protestar. Sall modererte seg veker seinare og indikerte at presidentvalet skulle henda i april 2024. Valet enda med at opposisjonsleiaren Bassirou Diomaye Faye vann.

Kjelder
-------

1. ↑  Eldridge, A. «Macky Sall» (på engelsk). Encyclopedia Britannica. Henta 26. februar 2024.
2. 1 2 3 4 5  Vibe, Vegard: Macky Sall i *Store norske leksikon* på snl.no. Henta 26. februar 2024.
3. ↑  «Biography» (på engelsk). Presidency of the Republic of Senegal. Henta 26. februar 2024.
4. ↑  Shola Lawal. «Senegal elections: Why has President Macky Sall postponed voting?» (på engelsk). Al Jazeera. Henta 26. februar 2024.
5. ↑  Mayeni Jones. «Senegal's President Sall agrees to step down in April but sets no poll date» (på engelsk). BBC. Henta 26. februar 2024.
6. ↑  Av *NEWS WIRES*. «Senegal’s Macky Sall leaves date open for delayed presidential election» (på engelsk). France24. Henta 26. februar 2024.
7. ↑  Leonard Mbulle-Nziege & Nic Cheeseman. «Bassirou Diomaye Faye: Senegal election offers hope to frustrated young Africans» (på engelsk). BBC. Henta 3. april 2024.

Bakgrunnsstoff
--------------

 Commons har multimedium som gjeld: **Macky Sall**

* 

| * v
* d
* e
Leiarar for Den afrikanske unionen |
| --- |
| 
* Mbeki
* Chissano
* Obasanjo
* Nguesso
* Kufuor
* Kikwete
* Gaddafi
* Mutharika
* Obiang
* Boni
* Hailemariam
* Abdel Aziz
* Mugabe
* Déby
* Condé
* Kagame
* Sisi
* Ramaphosa
* Tshisekedi
* Sall
* Assoumani
* Ghazouani

 |  |

| * v
* d
* e
Presidentar i Senegal |
| --- |
| 
* Léopold Sédar Senghor
* Abdou Diouf
* Abdoulaye Wade
* Macky Sall

 |  |

|  |  |
| --- | --- |
| Autoritetsdata | 
* WorldCat
* Store norske leksikon
* VIAF
* GND
* LCCN
* ISNI
* BNF
* BNF (data)
* SUDOC
* BBC Things

 |